《黄彦达之衡山有诗留别因次其韵》
宋代·刘子翚

穷腊冰霜千里客，此行何事更间关。
永怀契阔徒酸鼻。无力吹嘘祗厚颜。
铅椠一囊身计拙，烽烟匝地世途艰。
曳裾端向龙门去，清梦犹应忆故山。

作者简介：刘子翚（huī）（1101～1147）宋代理学家。字彦冲，一作彦仲，号屏山，又号病翁，学者称屏山先生。建州崇安（今属福建）人，刘韐子，刘子羽弟。以荫补承务郎，通判兴化军，因疾辞归武夷山，专事讲学，邃于《周易》，朱熹尝从其学。著有《屏山集》。